ક્ષમતા ન હોવા છતાં પોતાનાં જ વખાણ પોતે કરવાં અને પછી વખાણી ખીચડી દાંતે ચોંટે એવું ન બનવું જોઈએ. આ રીતની ‘આત્મશ્લાઘા’ કરવી એ યોગ્ય નથી, કારણ કે આમ કરનાર વ્યક્તિ આ રીતે પોતાનો આત્મવિશ્વાસ વધારવાનો પ્રયત્ન કરતી હોય અને માનતી હોય કે પોતે તો બહુ જ મહત્વનું કાર્ય પાર પાડ્યું છે, પણ એ કામ યોગ્ય રીતે ન થયું હોય તો કંઈક મુશ્કેલી આવે અને પછી તે વ્યક્તિને વિષાદ ઘેરી વળે. ૨૭ વર્ષીય કમ્પ્યુટર પ્રોફેશનલ અક્ષય શાહ અનુસાર, હું ઘણી વાર આત્મશ્લાધામાં સરી પડું છું. અને છેલ્લે ગિલ્ટી ફીલ કરું છું. મેં ખૂબ મોટું કામ કર્યું છે એમ સમજીને હંમેશાં મને પોતાને સારું લગાડું છું, પણ વાસ્તવમાં મેં એક ઍવરેજ કાર્ય કર્યું હોય છે, પણ થોડી ક્ષણો માટે મને મારી જાત માટે જે ઊંચો અભિપ્રાય બંધાયો હોય છે એ પાછળથી નિરાશામાં પલટાઈ જાય છે. હા, પણ એક વાત છે આવા વર્તનને કારણે પાછળથી મને સમજાઈ જાય છે કે મારે હજી વધારે મહેનત કરવાની જરૂર છે. એથી જ આત્મશ્લાઘા કરતાં પહેલાં સો વાર વિચારવાની જરૂર છે.